[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 7.12.2005

COM(2005) 645 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ ΚΑΙ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

Ενδιάμεση έκθεση σχετικά με τη συνέχεια της άτυπης συνόδου των αρχηγών κρατών ή κυβερνήσεων που διεξήχθη στο Hampton Court

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ ΚΑΙ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

Ενδιάμεση έκθεση σχετικά με τη συνέχεια της άτυπης συν όδου των αρχηγών κρατών ή κυβερνήσεων που διεξήχθη στο Hampton Court

Η παρούσα ενδιάμεση έκθεση αποτελείται από δύο μέρη. Στο πρώτο μέρος περιγράφεται η γενική προσέγγιση που ακολουθήθηκε και τα μέτρα που ελήφθησαν μετά τη σύνοδο στο Hampton Court. Στο δεύτερο μέρος παρατίθενται πρόσθετες πληροφορίες σχετικά με τον τρόπο με τον οποίο η Επιτροπή συνεχίζει τις εργασίες της σε κάθε έναν από τους άξονες δράσης που καθορίστηκαν στο Hampton Court.

ΜΕΡΟΣ 1

1. Εισαγωγη

Οι αρχηγοί κρατών και κυβερνήσεων της Ευρωπαϊκής Ένωσης διεξήγαγαν κατά την άτυπη σύνοδο στο Hampton Court στις 27 Οκτωβρίου 2005 μια εποικοδομητική συζήτηση όσον αφορά την απάντηση της Ευρώπης στην παγκοσμιοποίηση. Η ανακοίνωση της Επιτροπής με τίτλο «Ευρωπαϊκές αξίες και παγκοσμιοποίηση» συνέβαλε στο να επικεντρωθεί η συζήτηση στις δυνατότητες και στις προκλήσεις που αντιμετωπίζουμε. Όλοι οι συμμετέχοντες συμφώνησαν ότι η Ευρώπη χρειάζεται οικονομικές μεταρρυθμίσεις και ένα κοινωνικό εκσυγχρονισμό για τη διαφύλαξη των αξιών της. Κατά το τέλος της άτυπης συνόδου ζητήθηκε από την Επιτροπή να αναλάβει την πρωτοβουλία σε περαιτέρω εργασίες σχετικά με θέματα που αφορούν την έρευνα και την ανάπτυξη, τα πανεπιστήμια, τις δημογραφικές προκλήσεις, την ενέργεια, τη μετανάστευση και την ασφάλεια. Συμφωνήθηκε ότι οι εργασίες αυτές δεν θα οδηγήσουν σε νέες διαδικασίες ή διαρθρώσεις αλλά θα ενσωματωθούν στα υπάρχοντα δίκτυα. Ο Πρόεδρος Barroso ανακοίνωσε ότι θα παρουσιάσει ένα έγγραφο προβληματισμού όσον αφορά την εξωτερική προβολή της Ευρωπαϊκής Ένωσης στον κόσμο. Η ταχεία και αποφασιστική δράση σε όλους αυτούς τους τομείς έχει ουσιαστική σημασία για την αποτελεσματικότερη αντιμετώπιση της παγκοσμιοποίησης από την Ευρώπη.

2. Προσεγγιση που ακολουθησε η Επιτροπη

Στις 9 Νοεμβρίου 2005, ο Πρόεδρος Barroso απέστειλε επιστολή στον Πρωθυπουργό κ. Blair, στον Καγκελάριο κ. Schüssel και στον Πρόεδρο του Ευρωπαϊκού Κοινοβουλίου κ. Borrell για τις ενέργειες που θα αναληφθούν άμεσα μετά την άτυπη σύνοδο του Hampton Court. Στο εν λόγω ενημερωτικό σημείωμα τονίστηκαν τα κύρια θέματα στα οποία θα επικεντρωθεί η Επιτροπή. Στο σημείωμα αναφέρθηκε επίσης πότε και με ποιο τρόπο θα εκπονεί η Επιτροπή έκθεση σχετικά με τις πραγματοποιηθείσες εργασίες της. Η Επιτροπή ανακοίνωσε επίσης ότι θα εκπονήσει μια ενδιάμεση έκθεση, για τη σύνοδο του Ευρωπαϊκού Συμβουλίου του Δεκεμβρίου, στην οποία θα παρέχονται συμπληρωματικές πληροφορίες όσον αφορά τη θεώρησή της για τη συνέχεια που πρέπει να δοθεί σε κάθε κάθε άξονα δράσης και στην οποία θα περιγράφεται το στάδιο των εργασιών, ιδίως όσον αφορά τη συμμετοχή εξωτερικών αναγνωρισμένων εμπειρογνωμόνων.

Η Επιτροπή άρχισε αμέσως εργασίες σε κάθε έναν από τους τομείς που καθορίστηκαν στο Hampton Court. Καταρχάς, η Επιτροπή εκπόνησε έναν κατάλογο θεμάτων που πρέπει να εξεταστούν σε κάθε άξονα δράσης, λαμβάνοντας υπόψη πρωτοβουλίες που βρίσκονται σε εξέλιξη στην Επιτροπή και τις εργασίες που πραγματοποίησαν κράτη μέλη για να ανταποκριθούν στην πρόκληση της παγκοσμιοποίησης. Ξεκινώντας από αυτή τη βάση, η πρόκληση τώρα είναι πως θα εξεταστούν τα θέματα αυτά από μία νέα οπτική γωνία.

3. Συμμετοχη εξωτερικων, αναγνωρισμενων εμπειρογνωμονων

Όπως έχει συμφωνηθεί, η Επιτροπή θα προσφύγει σε αναγνωρισμένους εμπειρογνωμόνες προκειμένου να εμβαθύνει και να ενημερώσει τις γνώσεις της στα θέματα αυτά. Η συμβολή αυτών των εμπειρογνωμόνων θα ποικίλει ενδεχομένως ανάλογα με το βαθμό εξέλιξης και ωριμότητας που έχει επιτευχθεί σε κάθε τομέα. Σε ορισμένους τομείς έχει ήδη αποκτηθεί μεγάλη εμπειρογνωμοσύνη, για παράδειγμα στο πλαίσιο διαβουλεύσεων που διενεργήθηκαν βάσει της Πράσινης Βίβλου. Σε άλλους τομείς, θα πρέπει να πραγματοποιηθούν ευρύτερες διαβουλεύσεις. Κατά συνέπεια, η συμμετοχή των εμπειρογνωμόνων διαμορφώνεται πολύ διαφορετικά στους μεμονωμένους άξονες δράσης. Στον τομέα της έρευνας και της ανάπτυξης, για παράδειγμα, η Επιτροπή ζήτησε τη συμβολή μιας μικρής ομάδας εμπειρογνωμόνων υπό την προεδρία του πρώην Πρωθυπουργού της Φινλανδίας, κ. Esko Aho. Στον τομέα των πανεπιστημίων, η Επιτροπή πραγματοποίησε την τελευταία διετία εκτενείς διαβουλεύσεις. Θα ζητήσει επομένως τη γνώμη εμπειρογνωμόνων σχετικά με το πώς μπορεί να εφαρμόσει κατά το βέλτιστο δυνατό τρόπο τα συμπεράσματα που προέκυψαν απ’ αυτές τις διαβουλεύσεις. Σε άλλους τομείς, η Επιτροπή θα έρθει σε επαφή με εμπειρογνώμονες μεμονωμένα, ενώ πρέπει να ενεργήσει γρήγορα, δεδομένου ότι της ζητήθηκε να υποβάλει έκθεση κατά τη διάρκεια της αυστριακής Προεδρίας στο πρώτο εξάμηνο του 2006. Όσον αφορά την ενέργεια, η συμμετοχή των εμπειρογνωμόνων θα πρέπει να αντανακλά τις ειδικές απαιτήσεις της εκτενούς Πράσινης Βίβλου που προτίθεται να εκπονήσει η Επιτροπή.

4. Συζητησεισ στο Συμβουλιο

Το Συμβούλιο διεξήγαγε ήδη σειρά συζητήσεων για τις δράσεις που προβλέπεται να αναληφθούν σε συνέχεια της συνόδου του Hampton Court. Η Επιτροπή και τα κράτη μέλη αντάλλαξαν πληροφορίες σχετικά με τις νέες προσπάθειες και πρωτοβουλίες τους στους διαφορετικούς άξονες δράσης που καθορίστηκαν στο Hampton Court.

Στις 15 Νοεμβρίου, το Συμβούλιο «Παιδεία» πραγματοποίησε ανταλλαγή απόψεων όσον αφορά την τριτοβάθμια εκπαίδευση , και ιδίως τον τρόπο με τον οποίο μπορεί να βελτιωθεί η ποιότητα της τριτοβάθμιας εκπαίδευσης και να προωθηθούν πανεπιστήμια υψηλού επιπέδου. Συζητήθηκε επίσης το θέμα των σχέσεων μεταξύ των επιχειρήσεων, των πανεπιστημίων και των ερευνητικών ιδρυμάτων. Τα κράτη μέλη τόνισαν την αποφασιστικότητά τους να μεταρρυθμίσουν την τριτοβάθμια εκπαίδευση, τη σημασία των εταιρικών σχέσεων με τον ιδιωτικό τομέα, καθώς και την ανάγκη ίδρυσης κέντρων αριστείας και της διασφάλισης διεθνώς αναγνωρισμένων υψηλών προτύπων για την προσέκλυση φοιτητών.

Στις 28 Νοεμβρίου, το Συμβούλιο «Ανταγωνιστικότητα» πέτυχε μία εν μέρει γενική συμφωνία όσον αφορά το προταθέν 7ο πρόγραμμα πλαίσιο για την έρευνα και την ανάπτυξη . Το Συμβούλιο ενέκρινε τα συμπεράσματα, στα οποία χαιρετίζει την ανακοίνωση της Επιτροπής «Περισσότερη έρευνα και καινοτομία – επενδύσεις για την ανάπτυξη και την απασχόληση», που εξετάζει ολόκληρο το φάσμα της έρευνας και της καινοτομίας και περιγράφει με ακρίβεια τις δεσμεύσεις που αναλήφθηκαν στο κοινοτικό πρόγραμμα της Λισσαβώνας. Σε συζήτηση σχετικά με τις ενέργειες που προβλέπεται να αναληφθούν μετά τη σύνοδο του Hampton Court, οι υπουργοί επιβεβαίωσαν την ανάγκη να προωθηθούν η έρευνα και η ανάπτυξη, και επισήμαναν τα σημαντικότερα μέτρα που ελήφθησαν ήδη στο πλαίσιο αυτό.

Η συνεδρίαση του Συμβουλίου «Ενέργεια» που πραγματοποιήθηκε την 1η Δεκεμβρίου ήταν αφιερωμένη στην υλοποίηση της εσωτερικής αγοράς ενέργειας και στις πρακτικές επιπτώσεις της. Η έκθεση της Επιτροπής σχετικά με το θέμα αυτό και οι πρώτες διαπιστώσεις της όσον αφορά τον τομέα της ενέργειας αποτέλεσαν τη βάση συζήτησης. Σημείωμα της Προεδρίας αφορούσε την εφαρμογή, την επιβολή και τη διαφάνεια, την περαιτέρω ολοκλήρωση της αγοράς και τη βελτίωση της πρόσβασης τρίτων στα δίκτυα. Η Επιτροπή προσκόμισε πληροφορίες σχετικά με την επικείμενη Πράσινη Βίβλο για μία ευρωπαϊκή ενεργειακή πολιτική. Το Συμβούλιο συζήτησε επίσης τα θέματα της κλιματικής αλλαγής και της αειφόρου ενέργειας αναφερόμενο στην Πράσινη Βίβλο σχετικά με την ενεργειακή απόδοση . Η συζήτηση αυτή χρησίμευσε επίσης ως συμβολή στην προετοιμασία του μελλοντικού σχεδίου δράσης για την ενεργειακή απόδοση.

Η συνεδρίαση του Συμβουλίου «Δικαιοσύνη και Εσωτερικές Υποθέσεις» που πραγματοποιήθηκε στις 1-2 Δεκεμβρίου παρέσχε τη δυνατότητα στην Επιτροπή να παρουσιάσει την ανακοίνωσή της με τίτλο «Μέτρα προτεραιότητας για την αντιμετώπιση των προκλήσεων της μετανάστευσης: πρώτος απολογισμός μετά το Hampton Court». Στο Συμβούλιο διεξήχθη ήδη μια πρώτη ανταλλαγή απόψεων σχετικά με την ανακοίνωση· εκτενέστερη συζήτηση θα ακολουθήσει κατά τη σύνοδο του Ευρωπαϊκού Συμβουλίου του Δεκεμβρίου. Το Συμβούλιο συμφώνησε επίσης όσον αφορά τη νέα στρατηγική της ΕΕ για την καταπολέμηση της τρομοκρατίας, την οποία αναμένεται να εγκρίνει το Ευρωπαϊκό Συμβούλιο.

Στη συνεδρίαση του Συμβουλίου «Απασχόληση, Κοινωνική Πολιτική, Υγεία και Καταναλωτές» στις 8 και 9 Δεκεμβρίου, η Πράσινη Βίβλος της Επιτροπής « Μπροστά στις δημογραφικές αλλαγές , μία νέα αλληλεγγύη μεταξύ γενεών» θα αποτελέσει τη βάση για ανταλλαγή απόψεων. Η Προεδρία θα παρουσιάσει ένα σημείωμα με ερωτήματα όσον αφορά ενδεχόμενες εθνικές πρωτοβουλίες που αποσκοπούν στην αύξηση του συνολικού ποσοστού απασχόλησης για άτομα σε ηλικία εργασίας και στη μεγιστοποίηση των δυνατοτήτων απασχόλησης για νέα άτομα, εργαζομένους μεγαλύτερης ηλικίας και άλλες μειονεκτούσες ομάδες.

5. Υποβολη εκθεσεων

Όπως συμφωνήθηκε στο Hampton Court, η Επιτροπή θα υποβάλει κατά τρόπο διεξοδικό εκθέσεις για τις δύο συνόδους του Ευρωπαϊκού Συμβουλίου κατά τη διάρκεια της αυστριακής Προεδρίας το πρώτο εξάμηνο του 2006. Ενόψει του πρώτου καταλόγου των τρεχουσών και προβλεπόμενων εργασιών για το 2006 η Επιτροπή θα επιχειρήσει να συνδέσει, εφόσον κρίνεται σκόπιμο και κατάλληλο, την υποβολή εκθέσεων με υφιστάμενες δεσμεύσεις και διαδικασίες προκειμένου να εκμεταλλευτεί συνεργίες κατά το βέλτιστο δυνατό τρόπο και να αποφύγει αλληλοεπικαλύψεις.

Για το λόγο αυτό, οι εργασίες που αφορούν την έρευνα και την ανάπτυξη, τα πανεπιστήμια, την ενέργεια και τις δημογραφικές προκλήσεις θα συνδέονται στενά με την υποβολή εκθέσεων στο πλαίσιο της στρατηγικής της Λισσαβόνας για την ανάπτυξη και την απασχόληση. Η ετησία έκθεση προόδου για το εαρινό Ευρωπαϊκό Συμβούλιο θα εξετάσει ιδίως τα θέματα αυτά. Η Επιτροπή θα υποβάλει επίσης σύντομες εκθέσεις σχετικά με τους προαναφερόμενους τομείς, στη σύνταξη των οποίων θα συμβάλουν αναγνωρισμένοι εξωτερικοί εμπειρογνώμονες. Οι εκθέσεις αυτές μπορούν να συμπεριλάβουν προτάσεις για την κατάρτιση και ενδεχομένως υλοποίηση νέων δράσεων και πρωτοβουλιών σε ευρωπαϊκό επίπεδο.

Η υποβολή εκθέσεων όσον αφορά τη μετανάστευση θα συνδυαστεί με μία σειρά πρωτοβουλιών και προτάσεων της Επιτροπής για το επόμενο έτος. Η παρακολούθηση των προτεινόμενων πρωτοβουλιών και τα πρώτα αποτελέσματά τους θα παρέχουν στην Επιτροπή τη δυνατότητα να υποβάλει έκθεση στο Συμβούλιο στο τέλος του 2006. Στο πλαίσιο αυτό θα επιδιωχθούν συνεργίες με το υφιστάμενο πρόγραμμα της Χάγης, που αποτελεί το σημαντικότερο πλαίσιο για τα μέτρα στον τομέα της δικαιοσύνης, της ελευθερίας και της ασφάλειας.

Προφανώς, το πεδίο κάλυψης εκθέσεων για θέματα ασφάλειας θα εξαρτηθεί σε μεγάλο βαθμό από τα αποτελέσματα του Ευρωπαϊκού Συμβουλίου του Δεκεμβρίου 2005. Η βρετανική Προεδρία και ο συντονιστής της καταπολέμησης της τρομοκρατίας εκπόνησαν μία πρόταση στρατηγικής για την καταπολέμηση της τρομοκρατίας.

Το έγγραφο προβληματισμού για την ενίσχυση της εξωτερικής προβολής της Ευρωπαϊκής Ένωσης προβλέπεται για το Ευρωπαϊκό Συμβούλιο του Ιουνίου 2006. Το έγγραφο αυτό θα εξετάζει τις εσωτερικές και εξωτερικές πολιτικές της Ευρωπαϊκής Ένωσης που προσδιορίζουν τον ρόλο της στον κόσμο.

ΜΕΡΟΣ 2

1. Οι αξονεσ δρασησ του HAMPTON COURT

Βάσει του ενημερωτικού σημειώματος της 9ης Νοεμβρίου, στις ακόλουθες παραφράφους περιγράφεται η πρόοδος που έχει επιτευχθεί στα κύρια θέματα που πρέπει να εξεταστούν στο πλαίσιο κάθε άξονα δράσης που καθορίστηκε στο Hampton Court. Εξετάζονται οι σημαντικότερες πρωτοβουλίες που προτάθηκαν πρόσφατα ή προβλέπονται για το 2006 σε ευρωπαϊκό επίπεδο.

2. Ερευνα και Αναπτυξη

Απαιτείται νέα ώθηση προκειμένου να αυξηθεί σημαντικά η ικανότητα δράσης της Ευρώπης στον τομέα της έρευνας, της ανάπτυξης και της καινοτομίας. Είναι πολύ σημαντικό να αναλάβουν περισσότερες επιχειρήσεις ηγετικό ρόλο σε τομείς όπως οι ΤΠΕ, η διαστημική τεχνολογία, η βιοτεχνολογία και η νανοτεχνολογία. Σημαντική ώθηση θα δοθεί εάν επιτευχθούν συμφωνίες όσον αφορά το 7ο Πρόγραμμα πλαίσιο για την έρευνα και το Πρόγραμμα για την ανταγωνιστικότητα και την καινοτομία, Ωστόσο, πρέπει να σημειωθεί ακόμη μεγαλύτερη πρόοδος, εάν η Ευρώπη επιθυμεί να καταστεί περισσότερο ελκυστική για την πραγματοποίηση επενδύσεων στον τομέα της έρευνας και της ανάπτυξης. Είναι επιτακτικό να διασφαλιστεί η χρηματοδότηση μικρών επιχειρήσεων με υψηλό δυναμικό και να σταματήσει η «διαρροή εγκεφάλων», δηλαδή η φυγή των ικανότερων και ευφυέστερων επιστημόνων της Ευρώπης.

Η Επιτροπή προετοιμάζει μια σειρά πρωτοβουλιών που συνδέονται άμεσα με τα προαναφερόμενα θέματα. Βασιζόμενη στο 7ο πρόγραμμα πλαίσιο, στην ανακοίνωση για τις κρατικές ενισχύσεις, στην πρωτοβουλία i2010, στις στρατηγικές κατευθυντήριες γραμμές για την πολιτική συνοχής, κλπ., η Επιτροπή θα υποβάλει το πρώτο τρίμηνο του 2006 ανακοίνωση η οποία θα καθορίζει τις δράσεις προτεραιότητας που αποσκοπούν στην αύξηση των επενδύσεων για τη χρηματοδότηση της Ε&Α, στη δημιουργία ελκυστικών αγορών και στην ενθάρρυνση της ανάπτυξης ευρωπαϊκών καινοτόμων επιχειρήσεων, ιδίως των ΜΜΕ. Η Επιτροπή θα επιχειρήσει να παραθέσει συγκεκριμένα παραδείγματα περιπτώσεων, στις οποίες μέσω της δημόσιας χρηματοδότησης στον τομέα της Ε&Α κατέστη δυνατό να διευκολυνθεί η πρόσβαση στη χρηματοδότηση, να αρθούν τα εμπόδια στις διασυνοριακές επενδύσεις, να αυξηθεί το αποτέλεσμα μόχλευσης στη χρηματοδότηση της Ε&Α εκ μέρους του ιδιωτικού τομέα και να ενθαρρυνθούν οι εταιρικές σχέσεις μεταξύ του δημόσιου και του ιδιωτικού τομέα. Προς το σκοπό αυτό, η Επιτροπή θα εξετάσει ορισμένες πτυχές της εφαρμογής της νομοθεσίας για τις κρατικές ενισχύσεις και τους κανόνες ανταγωνισμού προκειμένου να διευκολυνθεί η Ε&Α και η καινοτομία. Η Επιτροπή θα υποβάλει επίσης ανακοίνωση για τις αμυντικές βιομηχανίες και αγορές με σκοπό να ενθαρρύνει την ανταγωνιστικότητα του ευρωπαϊκού τομέα άμυνας μέσω μιας κατάλληλης νομοθεσίας για την αγορά και κατάλληλων προγραμμάτων Ε&Α.

3. Πανεπιστημια

Τα πανεπιστήμια είναι ο τόπος όπου συναντώνται η εκπαίδευση, η έρευνα και η καινοτομία. Είναι επιτακτικό να καθοριστούν οι όροι που θα τους παρέχουν τη δυνατότητα να εκμεταλλευθούν πλήρως το δυναμικό τους. Προς το σκοπό αυτό, πρέπει να απαντηθούν ερωτήματα όσον αφορά τα επίπεδα και τις πηγές χρηματοδότησης, τα κανονιστικά πλαίσια και τα συστήματα διαχείρισης, τα μέσα διασφάλισης της πρόσβασης στην τριτοβάθμια εκπαίδευση και - ιδιαίτερα αποφασιστικής σημασίας – όσον αφορά τον τρόπο με τον οποίο τα πανεπιστήμια μεταφέρουν στην αγορά την καινοτομία και τις δεξιότητες. Τα πανεπιστήμια δραστηριοποιούνται επί του παρόντος σε μία παγκόσμια αγορά τριτοβάθμιας εκπαίδευσης και έρευνας. Στα ευρωπαϊκά πανεπιστήμια παρέχονται σημαντικές ευκαιρίες να επωφεληθούν από τις δυνατότητες που προσφέρει αυτή η αγορά, για παράδειγμα μέσω εταιρικών σχέσεων με ανώτατα εκπαιδευτικά ιδρύματα και ερευνητικά κέντρα σε τρίτες χώρες καθώς και με επιχειρήσεις. Τα ευρωπαϊκά πανεπιστήμια θα μπορέσουν να ενισχύσουν τη θέση τους εφόσον είναι σε θέση να προσελκύσουν και να κρατήσουν τους καλύτερους «εγκεφάλους» - διδακτικό προσωπικό, φοιτητές και ερευνητές - και να αξιοποιήσουν κατά τον καλύτερο δυνατόν τρόπο τις γνώσεις που παράγονται στους κόλπους τους. Ειδικότερα, πρέπει να καταβληθούν προσπάθειες για να βελτιωθεί η κατάρτιση των μεταπτυχιακών φοιτητών. Απαιτείται επίσης να βελτιωθεί και να διαφοροποιηθεί περισσότερο η χρηματοδότηση και να διασφαλιστεί μια στενότερη συνεργασία μεταξύ πανεπιστημίων και επιχειρήσεων.

Βασιζόμενη στις μέχρι τώρα πραγματοποιηθείσες εργασίες, η Επιτροπή θα ζητήσει τη γνώμη εμπειρογνωμόνων όσον αφορά τα συγκεκριμένα μέτρα που πρέπει τώρα να ληφθούν.

Στο πλαίσιο αυτό, η Επιτροπή προτίθεται να προτείνει μία ανακοίνωση για τα ευρωπαϊκά συστήματα τριτοβάθμιας εκπαίδευσης και ιδίως τα πανεπιστήμια. Θα εξετάσει τρόπους για τη βελτίωση της επίδοσης των ευρωπαϊκών πανεπιστημίων στον τομέα της έρευνας και της καινοτομίας. Βάσει των αποτελεσμάτων της πρόσφατης δημόσιας διαβούλευσής της, η Επιτροπή θα υποβάλει το πρώτο τρίμηνο του 2006 πρόταση για τη δημιουργία Ευρωπαϊκού Ιδρύματος Τεχνολογίας με στόχο την ενίσχυση των ικανοτήτων των καλύτερων ευρωπαϊκών πανεπιστημίων.

4. Δημογραφικέσ Προκλήσεισ

Στις επόμενες δεκαετίες ο αριθμός των ευρωπαίων σε εργάσιμη ηλικία θα μειωθεί. Η Ευρώπη πρέπει να ενισχύσει τη συμμετοχή της στην αγορά εργασίας και να επανεξετάσει την ισορροπία μεταξύ του επαγγελματικού και του οικογενειακού βίου. Πολιτικές υπέρ της οικογένειας και πιο προσαρμοσμένες δομές φύλαξης παιδιών είναι εξίσου σημαντικοί παράγοντες σε αυτή τη νέα προσέγγιση όπως είναι η δια βίου εκπαίδευση και κατάρτιση και η αυξημένη συμμετοχή των εργαζομένων μεγαλύτερης ηλικίας. Στο πλαίσιο αυτό, οι πολιτικές προώθησης ίσων ευκαιριών για όλους μπορούν να συμβάλλουν θετικά στην αύξηση της συμμετοχής στην αγορά εργασίας και στην ενίσχυση της κοινωνικής ένταξης.

Η Επιτροπή αναλύει επί του παρόντος τις απαντήσεις που έλαβε για την Πράσινη Βίβλο του 2005 και καταρτίζει προτάσεων για τη διασφάλιση μιας καλύτερης και δικαιότερης ισορροπίας μεταξύ επαγγελματικού και οικογενειακού βίου. Η Επιτροπή θα ζητήσει τη γνώμη εξωτερικών εμπειρογνωμόνων και θα χρησιμοποιήσει τη συμβολή τους για τη στήριξη νέων προτάσεων. Πριν από το καλοκαίρι η Επιτροπή θα υποβάλει ανακοίνωση για το δημογραφικό μέλλον της Ευρώπης. Η Επιτροπή θα παρουσιάσει επίσης τα αποτελέσματα των αναλυτικών μελετών που πραγματοποιήθηκαν στο πλαίσιο της πιλοτικής δράσης του Ευρωπαϊκού Κοινοβουλίου («Πρωτοβουλία Walter») και έναν αριθμό πρόσθετων προτάσεων για περαιτέρω δράση. Αργότερα εντός του 2006 η Επιτροπή θα παρουσιάσει ένα Ευρωπαϊκό Πλαίσιο Προσόντων για τη διευκόλυνση της διαφάνειας, της μεταφοράς και της αναγνώρισης των προσόντων στην Ευρώπη μέσω κοινών αξιών αναφοράς. Η Επιτροπή θα προτείνει επίσης έναν χάρτη πορείας για την επίτευξη μιας συνεπέστερης ισότητας μεταξύ ανδρών και γυναικών προκειμένου να αντιμετωπίσει τα εναπομείναντα εμπόδια, ιδίως στην αγορά εργασίας.

5. Ενέργεια

Η ενεργειακή παγκόσμια ζήτηση θα αυξηθεί ενώ η προσφορά παραμένει περιορισμένη. Η ενεργειακή απόδοση και οι καθαρότερες τεχνολογίες καθίστανται διαρκώς σημαντικότερες για οικονομικούς λόγους, για λόγους ασφάλειας εφοδιασμού και για λόγους προστασίας του περιβάλλοντος. Η Ευρώπη πρέπει να διαφοροποιήσει τις πηγές της ενέργειας προκειμένου να αποκομίσει οφέλη από ένα ευρύ φάσμα πηγών ενέργειας. Ενόψει των προκλήσεων που συνδέονται με την αύξηση της θερμοκρασίας του πλανήτη πρέπει να δοθεί ιδιαίτερη προσοχή στην παραγωγή ενέργειας με χαμηλές ή μηδενικές εκπομπές και στις ανανεώσιμες πηγές ενέργειας. Η πτυχή αυτή είναι επίσης σημαντική από την άποψη της ασφάλειας του εφοδιασμού.

Την άνοιξη του 2006 η Επιτροπή θα δημοσιεύσει μια Πράσινη Βίβλο για την ευρωπαϊκή ενεργειακή πολιτική με στόχο την ανάπτυξη μιας συνεκτικής πολιτικής σε επίπεδο ΕΕ που θα συνδυάζει την ανταγωνιστικότητα, τη βιώσιμη ανάπτυξη και την ασφάλεια του ενεργειακού εφοδιασμού. Θα εξεταστούν διάφορες πτυχές της ευρωπαϊκής αγοράς ενέργειας, όπως για παράδειγμα το επίπεδο ενσωμάτωσης του ευρωπαϊκού δικτύου. Θα επανεξεταστούν επίσης οι σχέσεις με τους εξωτερικούς προμηθευτές. Κατά το πρώτο ήμισυ του 2006 η Επιτροπή σχεδιάζει να υποβάλει και άλλες πρωτοβουλίες στον τομέα της ενέργειας, για παράδειγμα όσον αφορά τα βιοκαύσιμα και τη βιομάζα καθώς και τις καθαρές τεχνολογίες άνθρακα. Ένα σχέδιο δράσης για την ενεργειακή απόδοση, που βασίζεται σε συμφωνία για την οδηγία που αφορά την ενεργειακή απόδοση, θα μπορούσε να αποσκοπεί στην υλοποίηση του στόχου που συνίσταται στην εξοικονόμηση ενέργειας της τάξεως του 20% μέχρι το 2020.

Στο τρίτο τρίμηνο θα δημοσιευθεί μια Πράσινη Βίβλος όσον αφορά την προσαρμογή στην κλιματική αλλαγή και ανακοίνωση για τη μείωση των εκπομπών CO2 των οχημάτων. Ορισμένες από τις μακροπρόθεσμες προκλήσεις στον τομέα αυτό θα εξεταστούν επίσης στην επικείμενη αναθεώρηση της στρατηγικής της Ευρωπαϊκής Ένωσης για την αειφόρο ανάπτυξη.

6. Μετανάστευση

Η νόμιμη μετανάστευση μπορεί να συμβάλει θετικά στην οικονομία της Ευρώπης και στη γνωστική βάση. Μια ενεργός πολιτική σε θέματα νόμιμης μετανάστευσης και ενσωμάτωσης θα συνοδεύεται παράλληλα από μία συνεπή προσέγγιση για την καταπολέμηση της παράνομης μετανάστευσης. Η Ευρωπαϊκή Ένωση θα συνεχίσει τον εκτενή διάλογο με τρίτες χώρες με στόχο τη βελτίωση της διαχείρισης της μετανάστευσης, την αντιμετώπιση των βαθύτερων αιτιών της παράνομης μετανάστευσης, την προώθηση δυνατοτήτων νόμιμης μετανάστευσης, την καταπολέμηση της παράνομης μετανάστευσης και της εμπορίας ανθρώπων.

Η Επιτροπή εξέδωσε ήδη στις 30 Νοεμβρίου 2005 ανακοίνωση με τίτλο «Μέτρα προτεραιότητας για την αντιμετώπιση των προκλήσεων της μετανάστευσης: πρώτος απολογισμός μετά το Hampton Court» και το Ευρωπαϊκό Συμβούλιο αναμένεται να καθορίσει συγκεκριμένα μέτρα δίνοντας έμφαση στην Αφρική και στις μεσογειακές χώρες. Μια ανακοίνωση για την παράνομη μετανάστευση θα υποβληθεί το πρώτο εξάμηνο του 2006.

Η Επιτροπή θα δημοσιεύσει επίσης σύντομα ένα σχέδιο δράσης για την παράνομη μετανάστευση. Το σχέδιο αυτό θα προβλέπει σειρά νομοθετικών και μη νομοθετικών μέτρων που η Επιτροπή προτίθεται να δρομολογήσει κατά την περίοδο 2006-2009. Τα σημαντικότερα σημεία του σχεδίου δράσης θα αφορούν τις θετικές οικονομικές συνέπειες της νόμιμης μετανάστευσης, τη βελτίωση της δημιουργίας γνώσεων και των μέτρων ενσωμάτωσης για τους οικονομικούς μετανάστες.

7. Αςφάλεια

Η ασφάλεια των ευρωπαίων πολιτών αποτελεί βασικό μέλημα, ιδίως υπό το φως των πρόσφατων τρομοκρατικών επιθέσεων. Ιδιαίτερη σημασία έχουν η πρόληψη της ριζοσπαστικοποίησης και η προστασία των σημαντικότερων υποδομών μας. Πρέπει επίσης να συνεργαστούμε αποτελεσματικότερα με χώρες εκτός των συνόρων της Ευρωπαϊκής Ένωσης για όλα τα θέματα που αφορούν τη δικαιοσύνη και τις εσωτερικές υποθέσεις. Για τη συνεργασία αυτή πρέπει να χρησιμοποιηθούν όλοι οι διαθέσιμοι μηχανισμοί για την καταπολέμηση της τρομοκρατίας, της εμπορίας ανθρώπων και της διακίνησης ναρκωτικών.

Η Προεδρία και ο συντονιστής της καταπολέμησης της τρομοκρατίας υπέβαλαν πρόταση ευρωπαϊκής στρατηγικής κατά τη τρομοκρατίας. Η στρατηγική αυτή θα συζητηθεί στο Ευρωπαϊκό Συμβούλιο του Δεκεμβρίου 2005. Όσον αφοά την καταπολέμηση της τρομοκρατίας η Επιτροπή πληροί της υποχρεώσεις της που απορρέουν από το σχέδιο δράσης, το οποίο εγκρίθηκε μετά από τις επιθέσεις στη Μαδρίτη, και από το Πρόγραμμα της Χάγης. Πρέπει επίσης να ληφθεί υπόψη το νέο χρονοδιάγραμμα που καταρτίστηκε μετά από τις βομβιστικές επιθέσεις στο Λονδίνο.

Το επόμενο έτος θα είναι αποφασιστικής σημασίας για την εφαρμογή των πολιτικών ασφάλειας και των νομοθετικών προτάσεων που υπέβαλε η Επιτροπή το 2005, για παράδειγμα όσον αφορά την ανταλλαγή πληροφοριών (αρχή της διαθεσιμότητας), συμπεριλαμβανομένων της προστασίας δεδομένων και της πρόσβασης στο σύστημα πληροφοριών για τις θεωρήσεις, της ριζοσπαστικοποίησης και της στρατολόγησης τρομοκρατών, της προστασίας σημαντικών υποδομών, της χρηματοδότησης της τρομοκρατίας και των εκρηκτικών.

8. Εξωτερική διάσταση

Ενόψει των πολλαπλών επιπτώσεων της παγκοσμιοποίησης απαιτείται μια ισχυρή και συνεκτική προβολή της Ευρωπαϊκής Ένωσης προς τα έξω. Ο ρόλος της Ευρώπης στον κόσμο προσδιορίζεται από τις εσωτερικές και τις εξωτερικές πολιτικές της Ένωσης. Οι ευρωπαίοι πολίτες αναμένουν από την Ένωση να ενεργεί με συνέπεια και δυναμικά έναντι του υπόλοιπου κόσμου. Η Ευρωπαϊκή Ένωση πρέπει να ενισχύσει τη συνοχή, την αποτελεσματικότητα και την προβολή των εξωτερικών της δράσεων.

Η Επιτροπή επεξεργάζεται επί του παρόντος ένα έγγραφο προβληματισμού όσον αφορά την εξωτερική διάσταση της Ένωσης. Οι στόχοι του εν λόγω εγγράφου θα είναι να εξετάσει τις εσωτερικές και εξωτερικές πολιτικές και τα μέσα που προσδιορίζουν τον ρόλο της Ένωσης στον κόσμο. Στο έγγραφο αυτό θα μελετηθούν επίσης οι ικανότητες και οι δυνατότητες της ΕΕ και θα αναπτυχθεί μια προσέγγιση και μια σειρά πρακτικών μέτρων που θα βοηθήσουν την ΕΕ να αντιμετωπίσει τις σημερινές προκλήσεις. Στόχος θα είναι να επιτευχθεί μια μεγαλύτερη συνοχή μεταξύ της ΚΕΠΠΑ και των κοινοτικών μέσων καθώς και μεταξύ των πολιτικών που ασκούνται σε επίπεδο ΕΕ και σε επίπεδο κρατών μελών. Τέλος, αυτή η διαδικασία προβληματισμού πρέπει να οδηγήσει σε μία μεγαλύτερη προβολή και σε μία καλύτερη αναγνώριση των επιδόσεων της εξωτερικής πολιτικής και της προόδου της Ένωσης καθώς και σε μια μεγαλύτερη συνοχή μεταξύτης εσωτερικής πολιτικής και της εξωτερικής πολιτικής της ΕΕ, διατηρώντας παράλληλα την υποχρέωση λογοδοσίας έναντι των ευρωπαϊκών οργάνων και της κοινής γνώμης.

Η τελευταία τριετία χαρακτηρίστηκε από μία σημαντική επέκταση των δραστηριοτήτων της ΕΠΑΑ. Το διάστημα αυτό τόσο το Συμβούλιο όσο και η Επιτροπή απέκτησαν πολύτιμη εμπειρία όσον αφορά την εκτίμηση των αντίστοιχων δυνατοτήτων τους και την επίλυση συχνά πολύπλοκων προβλημάτων συνεπεία της συνεργασίας σε όλα τα επίπεδα μεταξύ της Κοινότητας και των δομών της ΚΕΠΠΑ. Μετά τη σύνοδο στο Hampton Court ζητήθηκε από τον Γενικό Γραμματέα / Ύπατο Εκπρόσωπο κ. Javier Solana, σε συνεργασία με την Προεδρία και την Επιτροπή, να συνεχίσει τις εργασίες όσον αφορά τις αμυντικές δυνατότητες της ΕΕ, τις δομές για τη διαχείριση κρίσεων, τη χρηματοδότηση της ΚΕΠΠΑ και τον ρόλο της Ένωσης στον Κοσσυφοπέδιο. Η Επιτροπή χαιρετίζει τη δυνατότητα που της παρέχεται να βασιστεί στα επιτεύγματα της ΕΕ στους τομείς αυτούς, ιδίως με την περαιτέρω αύξηση της εμβέλειας και της αποτελεσματικότητας των κοινοτικών πολιτικών που συμβάλλουν στη διαχείριση κρίσεων και στηρίζουν την ΚΕΠΠΑ και την ΕΠΑΑ. Οι εργασίες αυτές θα πρέπει επίσης να λάβουν υπόψη την ανάγκη να διασφαλιστεί μία ομαλή μετάβαση μεταξύ της διαχείρισης κρίσεων και της μακροπρόθεσμης ανασυγκρότησης και ανάπτυξης. Η Επιτροπή χαιρετίζει επιπλέον το στόχο που συνίσταται στη βελτίωση της ταχύτητας και της ικανότητας ικανοποίησης των αναγκών χρηματοδότησης της ΚΕΠΠΑ, ιδίως ενόψει της προετοιμασίας των επόμενων δημοσιονομικών προοπτικών.

Annex

Hampton Court follow-up: authoritative figures to be consulted

The following authoritative figures have been identified as external experts to be consulted by the Commission in the implementation of the follow-up to Hampton Court. Other experts could be associated in different forms to the work to be carried out.

RESEARCH AND DEVELOPMENT

- AHO, Esko

- CONSEMÜLLER, Knut

- CORNU, Jo

- GEORGHIOU, Luke

- SUBIRÀ, Antoni

UNIVERSITIES

- BLANCHARD, Olivier

- CREWE, Ivor

- MAYOR, Frederico

- MONTI, Mario

- NIELSEN, Linda

- SOKOL, Jan

- WINCKLER, Georg

MEETING THE DEMOGRAPHIC CHALLENGE

- BÖRSCH-SUPAN, Axel

- DON, Henk

- GODET, Michel

- KALACHE, Alexandre

- RYCHTARIKOVA, Jitka

ENERGY[1]

- BORGES, Antonio

- HAIDER, Hans

- LARSSON, Allan

- SUTHERLAND, Peter

[1] There may be recourse to a wider group of experts if necessary in the context of the preparation of the Green Paper.